Vil forbyde one-pedal-drive

One-pedal-drive, en-pedals-kørsel, er elbilens svar på cruise control i byen: elegant, effektiv og elsket af mange. Men i Kina er charmen ved den populære funktion ved at få et regulativt gok i nødden. Fra 2027 bliver det nemlig forbudt for nye elbiler at være sat op til at bremse helt ned til stilstand bare ved at slippe speederen. Føreren skal aktivt trykke på bremsen. Og det rejser spørgsmålet: Er Europa det næste?

Det er Kinas nye nationale standard for bremsesystemer, der sætter grænsen. Reglerne kræver, at bilen ikke må stoppe helt automatisk i én-pedals-mode som fabriksindstilling. Føreren skal igen tage bremsepedalen i brug – og dermed gøres op med en af elbilens mest intuitive køreoplevelser.

Årsagen? Sikkerhed. Ifølge myndighederne kan lang tids kørsel med kun én pedal føre til, at føreren reagerer for langsomt i nødsituationer, hvor bremsepedalen faktisk skal bruges. Desuden kræver reglerne, at bremselysene tænder, hvis bilen decelererer hurtigt via energigenvinding – noget der ikke altid er sket hidtil.

Tesla, Polestar, Xpeng – alle tilbyder funktionen

One-pedal-drive er i dag en integreret del af mange elbiler, fra Tesla og BMW i3 til Xpeng, Ford, Nissan Leaf og Volvo XC40 Recharge. Det fungerer ved, at speederen også aktiverer regenerativ bremsning – altså at bilen bremser og samtidig sender energi tilbage til batteriet. Det føles intuitivt, særligt i bytrafik, og kan faktisk forlænge rækkevidden en smule.

Tesla har allerede tilpasset sig tendensen og fjernet tvungen én-pedals-tilstand i en softwareopdatering i 2023. Men mange andre mærker har stadig funktionen som udgangspunkt, og det bliver de nødt til at ændre, hvis de vil sælge biler i Kina.

Kommer Europa med?

Herhjemme er der indtil videre ingen planer om at regulere én-pedals-kørsel. Tværtimod har europæiske bilkøbere taget funktionen til sig som en naturlig del af elbiloplevelsen – særligt i bytrafik, hvor den reducerer behovet for hyppig pedaltrampning.

Men når verdens største bilmarked rykker, følger resten ofte efter. Kina står for ca. en tredjedel af verdens samlede bilsalg – langt foran USA og Europa. Det er derfor ikke utænkeligt, at vi også i EU på sigt vil se krav til mere aktiv brug af bremsepedalen – i navn af trafiksikkerhed og harmonisering.

Én-pedals-kørsel er ikke død, men den skal fremover aktiveres manuelt – i hvert fald i Kina. For bilproducenterne betyder det, at de må omstille deres software og pædagogik. Og for bilisterne? Ja, de skal måske omstille sig til en lidt mere klassisk kørestil igen.

Vil forbyde one-pedal-drive