Tesla har hævet prisen på Model 3

Tesla har nu gjort alvor af truslen om at hæve prisen på Model 3. Allerede i midten af juni advarede de om, at EU’s importtold på elbiler fra Kina kunne få konsekvenser for priserne. De nye toldregler trådte i kraft i sidste uge – og nu har Tesla så fulgt trop med prisstigninger, men kun på Model 3.

Tesla er nemlig blevet fange i den “fælde”, at mange – hvis ikke alle – de Model 3, der sælges i Europa, bliver produceret i Kina. Dermed kommer kinatolden altså på Teslas biler, selv om de ikke just er kinesiske.

Helt konkret er prisen på indstigningsmodellen og Long Range-varianten steget med 12.000 kroner, mens Performance-varianten er blevet 18.712 kroner dyrere.

Tesla Model 3 | Gammel pris | Nuværende pris | Forskel
Baghjulstræk | 299.990 kr. | 311.990 kr. | 12.000 kr.
Long Range | 359.990 kr. | 371.990 kr. | 12.000 kr.
Performance | 440.090 kr. | 458.802 kr. | 18.712 kr.

Seneste priser hentet den 9. juli 2024.

Sidst, der blev pillet ved priserne, var ved udgangen af maj måned, hvor Tesla sænkede priserne. Dengang kom den billigste Model 3 ned under 300.000 kroner. Nu er den oppe på 311.990 kroner. Men det er stadig væsentlig billigere end i januar, hvor den stod i 340.090 kroner.

Pudsigt nok har ingen af de kinesiske mærker, som ellers var målet for kinatolden, meldt ud om prisstigninger. Tværtimod har Xpeng meddelt, at de ikke lader priserne stige på trods af den nye told.

Læs mere om Kinatolden:

Xpeng lover: Ingen prisstigninger (04.07.2024).

Nu har EU indført Kinatold på elbiler (04.07.2024).

Tesla truer med prisstigninger (14.06.2024).

USA indfører voldsom told på elbiler fra Kina (15. maj 2024).

Told på elbiler kan ramme Tesla (19.09.2023).

Tesla har hævet prisen på Model 3